**VDU ŽŪA absolventų įkurtas fondas – svajonės tampančios realybe**

**Gruodžio 10 d. VDU Žemės ūkio akademijoje įvyko išplėstinis absolventų klubo „ŽŪA alumni“ posėdis. Jo metu aptarti pirmieji „ŽŪA alumni“ narių inicijuoto Labdaros ir paramos fondo „Pagalba regionų jaunimo studijoms” veiklos rezultatai ir iškilmingai pagerbti fondo rėmėjai – verslo įmonės bei privatūs asmenys.**

VDU Žemės ūkio akademijos kanclerė prof. dr. Astrida Miceikienė, įteikdama padėkas fondo „Pagalba regionų jaunimo studijoms” rėmėjams, dėkojo jiems už siekį drauge kurti žalią, tvarią ir turtingą Lietuvos ateitį, kuri būtų neįsivaizduojama be universitetinį išsilavinimą įgijusio regionų jaunimo. „Džiaugiamės bei dėkojame, kad Jūsų ir mūsų nuostata šiandien sutampa – nėra ir negali būti vertingesnės investicijos kaip investicija į jauno žmogaus mokslą ir žinias“, – kalbėjo VDU ŽŪA kanclerė.

VDU ŽŪA absolventų klubo „ŽŪA alumni” prezidentas dr. Edvardas Makelis priminė, kad Lietuvos valstybei visada rūpėjo jos žemės ūkio ateitis. To įrodymas – netrukus šimtmetį minėsiančios Žemės ūkio akademijos įsteigimas šaliai labai nelengvu metu.

„Šiandien džiaugiamės išgražėjusiu savo kraštu ir jo laukais. Bet mums visiems, kuriuos vienija mūsų Alma Mater, rūpi, kokia bus žemės ūkio ateitis, koks bus žemės ūkio mokslo, tuo pačiu – ir agroverslo sektoriaus likimas. Viskas priklauso nuo to, kokie specialistai dirbs šioje srityje ir kaip jie gebės spręsti Žaliojo kurso bei kitus kylančius iššūkius. Fondas buvo neabejotinai reikalingas, nes ne visi vaikai šiandien gali vienodomis sąlygomis pasiruošti universitetinėms studijoms. Reikia jiems padėti bei aplikuoti į geriausius protus, kad būtų kas ateityje pakeičia mokslininkus, agroverslo įmonių vadovus, kas diegia naujoves ir geba įveikti iššūkius“, – ragindamas agroverslo bendruomenę aktyviai kurstyti fondo iniciatorių įkurtą laužą kalbėjo E. Makelis.

Pratęsdama VDU ŽŪA absolventų klubo „ŽŪA alumni” prezidento mintį akademijos kanclerė A. Miceikienė kalbėjo, kad dalydamiesi tuo, ką turime – idėjomis, jausmais, patirtimi, finansiniais ištekliais, gauname neįkainojamą dovaną kurti kitų žmonių likimus.

„ŽŪA didelė garbė, kad idėja, kurią pasiūlė „ŽŪA alumni“ klubas rado atgarsį šiandien čia susirinkusių širdyse. Tai rodo, kad žemės ir maisto ūkio verslas, akademinė bendruomenė ir nevyriausybinės organizacijos žvelgia viena kryptimi.

Akademijos bendruomenė niekada nebuvo nutolusi nuo agrosektoriaus ir su juo susijusių verslo sektorių, jo problemų, iššūkių ir perspektyvų, taip pat ir viešojo sektoriaus, formuojančio agrosektoriaus ateitį visomis prasmėmis: tiek žemės ūkio politiką, tiek jos įgyvendinimą, ir kitas veiklas.

Projektai, tyrimai, disertacijos, konsultavimas, renginiai. Visa tai ir dar daugybė veiklų leido mums išlaikyti ryšį. Partnerystė tarp mokslo institucijų ir agrosektoriaus verslų valdytojų, nevyriausybinių organizacijų, savivaldos institucijų, bendradarbiavimas skatinant šio sektoriaus plėtros procesus – vienintelis įmanomas kelias siekiant ugdyti jaunuosius verslininkus, aukštos kvalifikacijos specialistus, kurti ir diegti inovacijas, iššūkius paversti galimybėmis“, – kalbėjo A. Miceikienė, atkreipdama dėmesį, kad tik agroverslas ir su juo susijusi maisto pramonė ekonominių krizių metais vieninteliai užtikrino šaliai BVP augimą ir buvo pagrindinis šalies ekonominio progreso variklis. Ir šiuo metu žemės ūkio ir maisto produktų eksportas sudaro ketvirtadalį viso šalies eksporto. O tai – aukšto mokslo inovacijų taikymo rodiklis.

Į klausimus, ar esame pasiruošę ateičiai, technologinių inovacijų šuoliui, ar turime pakankamai žinių ir kompetencijų suvaldyti pokyčius, ar gebėsime pasinaudoti naujų technologijų mums skirtomis galimybėmis, manau, jau atsakėme kartu veikdami jaunų žmonių labui. Labdaros ir paramos fondas „Parama regionų jaunimo studijoms“ tebūna agroverslo ir akademijos vienybės simbolis“, – linkėjo A. Miceikienė.

VDU Žemės ūkio akademijos vicekanclerė prof. dr. Aušra Blinstrubienė renginio dalyviams pristatė svarbiausius jo herojus – jaunuolius, kurie tik fondo rėmėjų dėka šį rugsėjį galėjo praverti VDU Žemės ūkio akademijos duris ir pradėti mokytis išskirtinėje pasirengimo studijoms programoje.

„Ši programa skirta asmenims, kurie motyvuotai savo ateitį ir karjerą sieja su žemės ir miškų ūkiu ar agroverslu, tačiau dar nėra pasirengę stoti į universitetines studijas, jiems trūksta studijoms reikiamų įgūdžių ir žinių.

Parengiamųjų studijų klausytojų grupė yra labai įvairi, vieniems jauniems žmonėms pritrūko šiek tiek sėkmės abitūros egzaminų metu, kiti studijuoti universitete žemės ūkio mokslų studijų krypčių grupės *Agronomija* ir *Kraštovaizdžio dizainas* studijų programose ar inžinerijos mokslų studijų krypčių grupės *Žemės ūkio mechanikos inžinerij*a studijų programoje nusprendė vėliau, todėl dažnu atveju nebuvo tikslingai pasirinkti valstybiniai brandos egzaminai“, – pasakojo VDU ŽŪA vicekanclerė.

Pasak jos, yra klausytojų, kurie studijas baigė ar išbandė kituose universitetuose ir po ilgesnių savęs paieškų pasirinko šias studijas. Esama nemažą darbo patirtį įgijusių žmonių, kurie pasinaudodami parengiamųjų studijų galimybe, turi norą gilinti žinias bei dirbti agrosektoriuje. Šių studijų metu, klausytojai studijuoja pasirinktos VDU Žemės ūkio akademijoje realizuojamos studijų programos dalykus, geriau susipažįsta su universitetu, žemės ir miškų ūkio sektoriumi, įgyja naujų žinių ir įgūdžių.

„Klausytojai, padedami kompetentingų dėstytojų, rengsis brandos egzaminams, reikalingiems įstoti į bakalauro laipsnį suteikiančias studijas VDU Žemės ūkio akademijoje. Šios vienerių metų studijų programos metu išklausyti studijų programų dalykai bus užskaitomi įstojus į bakalauro laipsnį suteikiančias studijas“, – fondo suteikiamas galimybes studijų startui komentavo A. Blinstrubienė.

Labdaros ir paramos fondo „Pagalba regionų jaunimo studijoms” vadovas dr. Jonas Čaplikas pastebėjo, kad šalyje stingant regioninės politikos ir tolygaus šalies vystymosi fondo kūrėjai turėjo vienintelį lūkestį, kad Lietuvos kaimas išliktų gyvas, kad jame gyventų ne tik senoliai, bet ir jaunimas, kuris integruotųsi į žemės ūkį ir su juo susijusius verslus, atneštų inovacijas, prisidėtų prie regionų suklestėjimo.

„Fondo tikslas – jaunuoliams, kilusiems iš regionų, turintiems motyvacijos studijuoti žemės ūkio mokslus, bet neįveikusiems formalių reikalavimų, padėti neišvažiuoti į užsienį, nepradingti neaiškiose veiklose, o suteikti galimybę įstoti į akademiją“, – kalbėjo J. Čaplikas, atkreipdamas dėmesį, kad fondo plėtros plane numatyta telkti rėmėjus, aktyviai komunikuoti su regionų moksleiviais, o lėšas panaudoti ne tik potencialių, bet ir esamų studentų labui, siunčiant juos į užsienio universitetus, iš kurių parsivežtos naujos kompetencijos būtų integruotos į studijų programas.

Renginio metu šiltų emocijų nestokojo ne tik jo šeimininkai, bet ir svečiai – už socialiai atsakingą požiūrį į verslą fondo rėmėjams dėkojo Seimo Kaimo reikalų komiteto pirmininkas prof. Viktoras Pranckietis, Seimo narys, absolventų klubo „ŽŪA alumni” Seimo skyriaus pirmininkas Jonas Varkalys, kvietę bei raginę agroverslo bendruomenę aktyviai remti labdaros ir paramos fondą bei teigę, kad pačius šauniausius absolventus ir absolventes Lietuvoje išleidžia VDU Žemės ūkio akademija.

Šventinę renginio nuotaiką padėjo kurti vokalistas Paulius Kaminskas ir VDU styginių instrumentų kvartetas.

VDU Žemės akademijos padėkos raštais už paramą Labdaros ir paramos fondui „Pagalba regionų jaunimo studijoms” apdovanotos įmonės: UAB „Biovela - Utenos mėsa”, UAB „Daivida” UAB „Dojus Agro”, UAB „Delaval”, UAB „Ivabalte”, Lietuvos žemės ūkio konsultavimo tarnyba, Lietuvos žemės ūkio bendrovių asociacija, UAB „Lytagra”, UAB „Rovaltra”, Šakių rajono Griškabūdžio žemės ūkio bendrovė, AB „Vilkyškių pieninė”, VšĮ „VDU Žemės ūkio akademijos mokomasis ūkis”, „Vereinigte Hagelversicherung VVaG” filialas „VH Lietuva”.

VDU Žemės akademijos padėkos raštais už paramą Labdaros ir paramos fondui „Pagalba regionų jaunimo studijoms” apdovanoti asmenys: Aida Adamavičienė, Aušra Blinstrubienė, Vaclovas Bogužas, Zenonas Dabkevičius, Pranas Dailidė, Gintautas Gegužinskas, Valentinas Genys, Vladas Kurutis, Edvardas Makelis, Antanas Maziliauskas, Astrida Miceikienė, Rimtautas Petraitis, Benjaminas Sakalauskas, Asta Šakickienė, Alfonsas Sigitas Tamošiūnas, Alvydas Vaicekauskas, Rimantas Velička, Virginijus Venskutonis, Vilma Živatkauskienė.